Ke o kɛ Yehowa Odasefohi a ti nɔ ko ngɛ Baiblo ɔ kasee ɔ, eko ɔ, o sɛɔ hlami nɛ o kaseɔ nɔ́ nɛ nyɛ maa kase ɔ mi. Bɔ nɛ pee nɛ o ná asafo mi kpe nɛ o maa ya a he se ɔ, e maa hi kaa o maa kase níhi nɛ a maa kase ɔ mi loko o ya, kaa bɔ nɛ o peeɔ loko a kɛ mo ba kaseɔ ní ɔ. Ke wa peeɔ jã daa a, wa ma ná he se wawɛɛ.
Moo hla be nɛ o kɛ maa kase ní ɔ kɛ he nɛ o maa kase ngɛ. Mɛni be nɛ ke o ngɛ ní kasee ɔ, nɔ́ ko be nyɛe ma je o juɛmi kɛ je nɔ́ nɛ o ngɛ kasee ɔ nɔ? Mɔtu mla loko ji o jeɔ níhi nɛ o tsuɔ ngɛ ligbi ɔ mi ɔ sisi aloo gbɔkuɛ, benɛ jokuɛwi ɔmɛ hwɔ si? Ke o be nyɛe maa kase ní be gagaaga po ɔ, o kɛ be ko nɛ ma o hɛ mi nɛ o bɔ mɔde konɛ o ko ha nɔ́ ko nɛ po mi. Mo hla he ko nɛ ngɛ dii, nɛ o gbe níhi tsuo kaa radio, tiivi, kɛ mobile phone nɛ ma nyɛ ma je o juɛmi kɛ je nɔ́ nɛ o ngɛ kasee ɔ nɔ. Ke o sɔleɔ loko o kaseɔ ní ɔ, lɔ ɔ maa ye bua mo nɛ o be o tsui yee tsɔ ngɛ nyagbahi nɛ o kɛ kpe ngɛ ligbi ɔ mi ɔ he konɛ o nyɛ nɛ o susu Mawu Munyu ɔ he saminya.
Moo po munyu otihi a sisi nɛ́ o dla o he kaa o ma ha sane bimihi a heto. Mo susu níhi nɛ kɔɔ nɔ́ nɛ o maa kase ɔ he kekle. Mo susu munyuyi ɔ he, nɛ o hyɛ bɔ nɛ munyuyi wayo ɔmɛ eko tsuaa eko kɔɔ munyuyi ɔ he ha, nɛ o hyɛ foni ɔmɛ kɛ mi nylɔmi sane bimi ɔmɛ nɛ maa oti ɔmɛ a nɔ mi ɔ. Lɔ ɔ se ɔ, moo kane kuku tsuaa kuku nɛ́ o hla sane nɛ a bi ɔ heto. Moo kane ngmamihi nɛ a tsɛ se ɔmɛ nɛ o hyɛ bɔ nɛ a kɔ ní kasemi ɔ he ha. (Bɔfo Ɔmɛ A Ní Tsumi 17:11) Ke o na sane bimi ko heto ɔ, poo munyu oti loo munyu zã komɛ nɛ a ngɛ kuku ɔ mi nɛ a maa ye bua mo konɛ o kai heto ɔmɛ ɔ a sisi. Kɛkɛ ɔ, ke o ya asafo mi kpe ɔ, o ma nyɛ ma wo o nine nɔ, konɛ o da bɔ nɛ o nu níhi a sisi ha a nɔ kɛ ha sane nɛ a ma bi ɔ heto kpiti.
Ke o kaseɔ ní slɔɔtohi nɛ wa susuɔ he ngɛ asafo mi kpehi a sisi daa otsi ɔ, o ma ná Baiblo mi nile babauu kɛ piɛɛ níhi nɛ o le momo ɔ he.
Mɛni o ma nyɛ maa pee daa konɛ o nyɛ nɛ o kase níhi nɛ a ma susu he ngɛ asafo mi kpehi a sisi ɔ?
Mɛni blɔ nɔ o ma nyɛ maa gu kɛ dla o he kɛ ha sane heto hami ke o ya asafo mi kpe ɔ?